Η σύσταση θεσπίζει τα κριτήρια σύμφωνα με τα οποία καθορίζεται εάν μια εταιρεία είναι πολύ μικρή, μικρή ή μεσαία (ΜΜΕ). Οι διαφορετικές αυτές κατηγορίες, με βάση τον αριθμό απασχολούμενων και τον κύκλο εργασιών ή τον ισολογισμό μιας εταιρείας, καθορίζουν την επιλεξιμότητά της για ευρωπαϊκά και εθνικά χρηματοδοτικά προγράμματα και προγράμματα στήριξης. Οι ορισμοί τέθηκαν σε ισχύ την 1η Ιανουαρίου 2005. Ορισμοί: πολύ μικρή επιχείρηση: λιγότεροι από 10 εργαζόμενοι με ετήσιο κύκλο εργασιών (ποσό εισπραχθέντων σε μια συγκεκριμένη περίοδο) ή ισολογισμό (έκθεση ενεργητικού και παθητικού μιας εταιρείας) κάτω των 2 εκατομμυρίων ευρώ, μικρή επιχείρηση: λιγότεροι από 50 εργαζόμενοι με ετήσιο κύκλο εργασιών ή ισολογισμό κάτω των 10 εκατομμυρίων ευρώ, μεσαία επιχείρηση: λιγότεροι από 250 εργαζόμενοι με ετήσιο κύκλο εργασιών κάτω των 50 εκατομμυρίων ευρώ ή ισολογισμό κάτω των 43 εκατομμυρίων ευρώ. Οι ΜΜΕ που πληρούν τα διάφορα κριτήρια μπορούν να επωφεληθούν από ευρωπαϊκά και εθνικά προγράμματα στήριξης επιχειρήσεων, όπως χρηματοδότηση για την έρευνα, την ανταγωνιστικότητα και την καινοτομία, η οποία διαφορετικά δεν θα επιτρεπόταν σύμφωνα με τους κανόνες της ΕΕ για τις κρατικές ενισχύσεις, λιγότερες απαιτήσεις ή μειωμένο κόστος κατά τη συμμόρφωση με τη νομοθεσία της ΕΕ. Η Ευρωπαϊκή Επιτροπή παρακολουθεί ανά τακτά διαστήματα τις πρακτικές συνέπειες των ορισμών. Μια ανεξάρτητη μελέτη που δημοσιεύθηκε τον Σεπτέμβριο του 2012, κατέληξε στο συμπέρασμα ότι δεν υπάρχει ανάγκη να επανεξεταστούν τα κριτήρια, ωστόσο ορισμένες διευκρινίσεις και καθοδήγηση σχετικά με τους υπάρχοντες κανόνες μπορεί να φανούν χρήσιμες. Το 2015, μετά την αξιολόγηση του πρώτου οδηγού χρήσης του ορισμού για τις ΜΜΕ, η Επιτροπή εξέδωσε ενημερωμένη έκδοσή του.